Сейнт Лусия
Сейнт Лусия (; , известен и като Света Лусия) е островна държава в източната част на Карибско море. Разположена е върху едноименен вулканичен остров, част от групата на Малките антилски острови. Столицата е Кастрийс.

Следите от вулканичния произход на острова се забелязват навсякъде. В южната част на острова има верига от 18 вулканични конуса и голям брой кратери. Климатът е тропичен със средни месечни температури 18 – 26 °C и валежи от 1700 до 3500 мм. Островът има изключително красиви плажове, оградени с тропични гори.

Основа на икономиката на страната са селското стопанство, туризмът, риболовът. Света Лусия е вторият най-голям производител на банани в Карибите. Около 94% от населението са потомци на чернокожи и мулати, останалите са с британски и френски произход. Официалният език в страната е английският. Въпреки това много от жителите на острова говорят антилски креолски език, базиран на френския.

История 
Открит е от Христофор Колумб на 3 декември 1502 г., в деня на Света Луция. (Сицилианката умира като мъченица по време на гоненията на християните от римския император Диоклециан).

На Сейнт Лусия жестоката съпротива на местните индианци проваля опитите на англичаните да съдадат свои селища. Едва в средата на XVII век това се отдава на французите.

В миналото страната е била владение на Испания, а след това и на Франция.

В интензивната борба на колониалните сили за владения в Новия свят Сейнт Лусия от 1650 г. става спорна земя между Англия и Франция. Никой друг карибски остров не си е сменял собственика толкова често. Това става цели 14 пъти. Затова и днес макар английският език да е официален, над 90% от населението говори местния креолски език „патуа“. Той е на основата на френския. През 1814 в крайна сметка Сейнт Лусия е дадена на британската корона. През 1838 колонията се присъединява към Съюза на подветрените острови. През 1967 островната република получава статут на свободноуправлявана държава в рамките на Западноиндийските държави, а на 22 февруари 1979 Сейнт Лусия получава независимостта си.

Към 2006 г. е членка на Общността на нациите, ООН и на ОАД.

Население 

Населението на Сейнт Лусия през 2000 г. е 156 260 души. Расовият състав е: 82,5% черни, 11,9% мулати, 2,4% индийци, 1% бели и 3,1% други.

Сейнт Лусия е сред десетте страни в света с най-слаба интелигентност на населението. Всички останали държави от Топ 10 са от Африка.

Въпреки красивата природа и приказните плажове престъпността на острова е висока.

Административно деление 
Страната е разделена на 11 района (quarters).

Галерия

Източници

Външни препратки 
 Официален сайт на правителството на Сейнт Лусия

 
Общност на нациите